‘रसा’ पर लिखनें आले अकसर इंदी मकबूलियत दा सेह्‌रा गुलाम नबी डोलवाल दे सिरै ब’न्ने दा ऐ। पर मेरे ख्याल च ए छड़ी बड़ेआने आली गै गल्ल ऐ फ्ही जे गुलाम नबी डोलवाल ने इंदियां जिन्नियां बी गज़लां गाई दियां न उंदे च ओ असर पैदा नेईं होई सके दा जेह्‌ड़ा राजबेगम द्वारा गाई गेदी गज़लें च ऐ। इस्सै चाल्ली मैहजूर दे बारे च बी आखेआ जंदा ऐ जे इंदी मकबूलियत मैह्‌मूद दी बदौलत ऐ ते किश लोकें दा ख्याल ऐ जे बांगाफून कंपनी ने इंदी गज़लें गी Currency दित्ती। जे मकबूलियत सिर्फ Media दे तैह्‌त गै होंदी तां साढ़े अज्जे दे शायरें कोल इक थमां बधियै जरी’या हा। फ्ही बी कोई शायर अजकल मैहजूर दी बराबरी दा दा’वा नेईं करी सकेआ। असल च शायरें कोल Media दे जरी’यै है हे गै निहे तं बी इंदे नां बच्चे-बच्चे दी जबान पर न।